Author: Tima
Last saved by: Goran Stojic

GRADSKO VEĆE ODLUČILO:

Miljan Petrović-savetnik za zaštitu prava pacijenata

*Savetnik za zaštitu prava pacijenata pokrivaće ne samo primarnu zdravstvenu zaštitu nego i sekundarnu i tercijarnu. Sedište je u „Kalči“, na prvom spratu, lamela D, rekao je gradski većnik Saša Živić

*Na sednici Veća doneto je i rešenje o sufinansiranju i realizaciji projekta virtuozna prezentacija višeslojnog kulturnog identiteta modernog Niša, koji se odnosi na rekonstrukciju sedišta u Pozorištu lutaka i završetak radova na Medijani

Miljan Petrović, diplomirani pravnik, pomoćnik sekretara Sekretarijata za zdravstvenu zaštitu u Nišu, od juče obavlja i poslove savetnika za zaštitu prava pacijenata.
Ovo je odlučeno na jučerašnjoj sednici Gradskog veća.
-Imali smo problem da li da se upravljamo po Zakonu o pravima pacijenata ili Statutu Grada. Po Zakonu, trebalo je da se formira novi sekretarijat, da se mnoge stvari promene. Zato smo se odlučili za ono praktičnije i odredili savetnika prema Statutu, rekao je gradski većnik Saša Živić.
Kako je dodao, savetnik za zaštitu prava pacijenata pokrivaće ne samo primarnu zdravstvenu zaštitu nego i sekundarnu i tercijarnu. 
-Tu je i Klinički centar, psihijatrijske ustanove, specijalne. Odnosi se na celokupan zdravstveni sistem u Nišu, kao i na sve pacijente koji dolaze ovde. Sedište je u „Kalči“, na prvom spratu, lamela D. Služba će biti organizovana, sa radnim vremenom od 7.30 do 15.30 sati. Potrudićemo se da organizujemo da tehnička služba, koja će primati prijave, radi dvokratno, do 20 sati. Praksa je pokazala da preko 90 odsto prijava bude direktno rešeno, kazao je Živić.
Na sednici Veća doneto je i rešenje o sufinansiranju i realizaciji projekta virtuozna prezentacija višeslojnog kulturnog identiteta modernog Niša.
-Reč je o konkursu Ministarstva kulture 2017. godine. Niš je prijavio ovaj projekat, koji je, od 75 projekata, ocenjen kao najpodobniji. Ministarstvo će za ovaj projekat, koji se odnosi na rekonstrukciju sedišta u Pozorištu lutaka i završetak radova na Medijani izdvojiti 33 miliona dinara, a Grad Niš 8.910.000. Do kraja godine trebalo bi da budu završeni radovi na Medijani. Sada treba da se potpiše ugovor sa Ministarstvom, da se pokrene postupak javne nabavke, onda sve po redu, izvođenje radova. Biće ovo buran i radni period na Medijani, naglasio je Ivan Pavlović, ispred Kancelarije za lokalni ekonomski razvoj i projekte Grada Niša.
LEG:PACIJENTI DOBIJAJU ZAŠTITNIKA,SEDIŠTE U „KALČI“:sednica Gradskog veća
(Projekat „Nišlije se uključuju u odlučivanje“ sufinansiran iz budžeta grada Niša)